钦定古今图书集成/历象汇编/岁功典/第008卷 > 《钻燧改火赋》〈以顺兹四时取彼众木为韵〉王起
## 钦定古今图书集成/历象汇编/岁功典/第008卷 > 《钻燧改火赋》〈以顺兹四时取彼众木为韵〉王起

“乾坤设兮，其仪有二；寒暑运兮，其序有四。圣人则天
而顺气，故改火而钻燧。”大矣其功，博哉其利。智以济
物，时以作事。万人由是资生，六府以之咸遂。尔其始
也，命工徒，案林麓，选槐檀之树，榆柳之木。斩而取也，
期克顺于阴阳；钻而改之，序不𠍴于寒燠。既类夫求
美玉而琢山石，又似乎采明珠而剖蚌腹。尔其钻也，
势若旋风，声如骤雨；星彩晨出，萤光夜聚；赫戏郁攸，
赩炽振怒。青烟生而阳气作，丹焰发而炎精吐；影旁
射而曜威，气上腾而作苦。冠五行以斯用，审四时而
是取。司方守赤，以备乎南北东西；利物济人，用配乎
金木水土。则知火之为德，候而为期；火之为用，无以
尚兹。辉赫赫而不灭，性烈烈而自驰。其猛也，物则望
而畏矣；其炎也，人则寒而附之。岂不以阳气所禀，厚
生所资，用于燧人之氏，职于火正之司。及乎日月其
逝，《春秋》相推。取舍有常，必假于人力；新旧迭用，无乖
于天时。惟火之用，其则有顺。其初也，钻一木而挺英；
其大也，烧万物而为烬。岂止夫田单克燕，孟明伐晋或焚舟而济河，或爇牛而破阵而已哉。今我国家七
德聿修，九牧入贡。若以之烁金为鼎，可以备物致用；
以之铸金为器，可以安人和众。然则钻燧之始，既已
如彼；利用之美，又亦如此。济乎今古，达乎遐迩。猗欤！
火之不可阙也如此。